**Likumprojekta "Grozījumi Aizturēto personu turēšanas kārtības likumā"**

**sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Eiropas Parlamenta un Padomes 2016. gada 11. maija Direktīva (ES) 2016/800 par procesuālajām garantijām bērniem, kuri ir aizdomās turētie vai apsūdzētie kriminālprocesā (turpmāk – Direktīva 2016/800). Saskaņā ar Direktīvas 2016/800 24. panta 1. punktu tās ieviešanas termiņš ir **2019. gada 11. jūnijs.** |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2016. gada 10. jūnijā spēkā stājās **Direktīva 2016/800**, kas attiecas uz bērniem, kuri ir aizdomās turētie vai apsūdzētie kriminālprocesā, un uz bērniem, kuri ir pieprasītās personas. Attiecībā uz bērniem, kuri ir pieprasītās personas[[1]](#footnote-1), attiecīgie Direktīvas 2016/800 noteikumi ir jāpiemēro no brīža, kad viņi izpildes dalībvalstī tiek apcietināti jeb **visos gadījumos, ja bērnam tiek atņemta brīvība. Līdz ar to Latvijā Direktīvas 2016/800 prasības ir jāievēro gan attiecībā uz aizturētajām, gan apcietinātajām personām, jo tiek ierobežota personu brīvība.**Direktīvas 2016/800 mērķis ir noteikt procesuālās garantijas, lai nodrošinātu, ka bērni, kuri ir aizdomās turētās vai apsūdzētās personas kriminālprocesā, spēj izprast šo procesu un tam sekot, ļautu šiem bērniem īstenot savas tiesības uz taisnīgu tiesu, novērstu bērnu atkārtotus likumpārkāpumus un sekmētu bērnu sociālo iekļaušanu. Tāpēc bērniem, kuri ir aizdomās turētie vai apsūdzētie kriminālprocesā, būtu jāpievērš īpaša vērība, lai saglabātu viņu attīstības potenciālu un spēju iekļauties atpakaļ sabiedrībā. Direktīvā 2016/800 paredzēto tiesību īstenošanai jāatbilst Eiropas Cilvēka tiesību un pamatbrīvību aizsardzības konvencijai, kā tā ir interpretēta Eiropas Cilvēktiesību tiesas judikatūrā.Direktīvas 2016/800 izvirzītajam mērķim ir cieša saikne ar pieeju attiecībā uz nepilngadīgajiem, kas nonākuši konfliktā ar likumu, kāda ir noteikta Apvienoto Nāciju organizācijas Bērnu tiesību konvencijā. Tā balstās uz diviem pieņēmumiem. Pirmais – katrs nepilngadīgais ir pelnījis taisnīgu apiešanos, pilnībā ievērojot viņa cilvēcisko pašcieņu un tiesības uz taisnīgu tiesu. Otrais – katrs nepilngadīgais ir pelnījis īpašu un nepilngadīgajam draudzīgu apiešanos, kas cita starpā nozīmē, ka jebkura juvenālās justīcijas intervence jāīsteno ar mērķi reintegrēt nepilngadīgo sabiedrībā un dot viņam vai viņai konstruktīvu iespēju piedalīties.[[2]](#footnote-2)Izvērtējot Aizturēto personu turēšanas kārtības likuma (turpmāk - APTKL) atbilstību Direktīvas 2016/800 normām, ir secināts, ka ir nepieciešamas šādas izmaiņas APTKL.**1.** Direktīvas 2016/800 12. panta 5. punkta c) apakšpunkts un 6. punkts noteic, ka bērni, kam ir atņemta brīvība, var satikties ar personu, kam ir vecāku atbildība, cik drīz vien iespējams, ja šāda tikšanās atbilst izmeklēšanas un operatīvajām prasībām. Direktīvas 2016/800 6. punkts neskar cita atbilstīga pieaugušā[[3]](#footnote-3) norādīšanu vai iecelšanu, ievērojot Direktīvas 2016/800 5. vai 15. pantu. Kad bērniem ir piemērots apcietinājums, dalībvalstis veic atbilstīgos pasākumus, lai nodrošinātu viņu tiesību uz ģimenes dzīvi efektīvu un regulāru īstenošanu.Atbilstoši Direktīvas 2016/800 51. apsvērumam, ja bērni ir apcietināti, dalībvalstīm būtu jāveic piemēroti pasākumi. Šādiem pasākumiem *inter alia* būtu jānodrošina tiesību uz ģimenes dzīvi efektīva un regulāra īstenošana. Bērniem vajadzētu būt tiesībām uzturēt regulārus kontaktus ar viņu vecākiem, ģimeni un draugiem ar apmeklējumu un korespondences starpniecību, ja vien bērna un tiesiskuma interesēs nav vajadzīgi īpaši ierobežojumi.Pašlaik APTKL 5. panta ceturtajā daļā ir noteikts, ka īslaicīgās aizturēšanas vietu drīkst apmeklēt: Kriminālprocesa likumā (turpmāk – KPL) paredzētās personas procesuālo darbību veikšanai; valsts un starptautisko cilvēktiesību aizsardzības institūciju pārstāvji; neatliekamās medicīniskās palīdzības un avārijas dienestu darbinieki; diplomātiskās vai konsulārās pārstāvniecības pārstāvji. Starp minētajām personām nav nepilngadīgā aizturētā tuvinieki.Nepilngadīgais kriminālprocesā ir atzīstams par īpaši neaizsargātu, tāpēc ir svarīgi saglabāt ģimenes saites brīvības atņemšanas iestādēs nonākušo nepilngadīgo neaizsargātības dēļ un veicināt nepilngadīgā reintegrāciju sabiedrībā. Tādēļ brīvības atņemšanas gadījumā nepilngadīgajiem jāļauj uzturēt regulāru un jēgpilnu saskarsmi ar vecākiem, ģimeni un draugiem, tiekoties un sarakstoties ar viņiem.Līdz ar to **APTKL 5. panta ceturto daļu** ir paredzēts papildināt ar 1.1 punktu, nosakot, ka īslaicīgās aizturēšanas vietu drīkst apmeklēt nepilngadīgā aizturētā saderinātais, laulātais, bērni, vecāki, aizbildnis, vecvecāki, brāļi un māsas, kā arī tā persona, ar kuru nepilngadīgais aizturētais dzīvo kopā un ar kuru tam ir kopīga (nedalīta) saimniecība. Šāds regulējums nodrošinās nepilngadīgā tiesības uz ģimenes dzīvi efektīvu un regulāru īstenošanu, kamēr nepilngadīgais atrodas īslaicīgās aizturēšanas vietā. Tas ir būtiski, jo tā ir pirmā brīvības ierobežošanas vieta, kur nepilngadīgais nonāk kriminālprocesa ietvaros, tāpēc ir nepieciešama saziņa ar tuviniekiem, lai iespējami mazinātu negatīvās sekas, kādas var radīt uzturēšanās īslaicīgās aizturēšanas vietā. Satikšanās ar draugiem nav ietverta šajā regulējumā, ņemot vērā aizturēšanas maksimālo laiku (48 stundas), kura ietvaros primāri nodrošināma satikšanās ar tuviniekiem. Apcietinājuma laikā nepilngadīgajam ir iespēja tikties ar citām personām.Vienlaikus kriminālprocesa mērķa interešu aizsardzības nolūkos un, ņemot vērā nepieciešamību procesa virzītājam KPL noteiktajā aizturēšanas maksimālajā laikā (48 stundas) veikt noteiktas procesuālās darbības, kā arī ievērojot fiziskās drošības riskus attiecībā uz apmeklējuma tiesībām īslaicīgās aizturēšanas vietā, **APTKL 5. pantu** ir paredzēts papildināt ar 6.2 daļu, nosakot, ka nepilngadīgajiem ir tiesības savas uzturēšanās laikā īslaicīgās aizturēšanas vietā uz 1 stundu ilgu satikšanos vienatnē ar ne vairāk kā divām šā panta ceturtās daļas 1.1 punktā noteiktajām personām, ja tas netraucē kriminālprocesa mērķa sasniegšanu. Šā panta ceturtās daļas 1.1 punktā noteiktā persona satikšanos iepriekš saskaņo ar procesa virzītāju.Vienu stundu ilga satikšanās noteikta, ievērojot to, ka aizturēšanas maksimālajā laikā – 48 stundu laikā procesa virzītājam ir jāveic noteiktas procesuālās darbības. Tas nebūtu iespējams, ja personai būtu neierobežots laiks, lai satiktos ar tuviniekiem. Papildus aizturētajam ir tiesības neierobežoti satikties ar aizstāvi. Divu personu ierobežojums vienas satikšanās laikā ir noteikts, jo īslaicīgās aizturēšanas vietās ir ierobežots telpu skaits un izmērs, kā arī, ierobežojot personu loku, ar ko nepilngadīgais var vienā reizē satikties, tiek mazināts drošības pārkāpumu risks.**2.** Direktīvas 2016/800 8. pants noteic, ka ir jānodrošina, ka nepilngadīgajiem, kam ir atņemta brīvība, ir tiesības uz medicīnisku izmeklēšanu bez liekas kavēšanās ar mērķi, jo īpaši, izvērtēt viņu vispārējo garīgo un fizisko stāvokli. Medicīnisko izmeklēšanu veic mediķis vai cits kvalificēts profesionālis pēc iespējas saudzīgākā veidā. Medicīniskās izmeklēšanas rezultātus ņem vērā, nosakot, vai nepilngadīgais var tikt pakļauts nopratināšanai vai citām izmeklēšanas vai pierādījumu vākšanas darbībām, vai jebkuriem pasākumiem, kas veikti vai plānoti attiecībā uz bērnu. Medicīnisko izmeklēšanu veic vai nu pēc kompetento iestāžu iniciatīvas, jo īpaši gadījumos, kad konkrētas ar veselību saistītas norādes prasa šādu izmeklēšanu, vai pēc pieprasījuma, ko sniegusi kāda no minētajām personām: bērns; persona, kam ir vecāku atbildība[[4]](#footnote-4), vai cits atbilstīgs pieaugušais, kā norādīts Direktīvas 2016/800 5. un 15. pantā; bērna advokāts. Medicīniskās izmeklēšanas secinājumus reģistrē rakstiski. Vajadzības gadījumā tiek sniegta medicīniska palīdzība. Papildus saskaņā ar Direktīvas 2016/800 12. panta 5. punkta a) apakšpunktu, kad bērniem ir piemērots apcietinājums, ir jāveic atbilstīgi pasākumi, lai nodrošinātu un saglabātu bērnu veselību un fizisko un garīgo attīstību.Direktīvas 2016/800 41. apsvērums noteic, ka pienākums rūpēties par aizdomās turētajiem vai apsūdzētajiem bērniem ir taisnīgas tiesas pamatā, jo īpaši, ja bērniem ir atņemta brīvība un tādēļ viņi ir īpaši neaizsargātā situācijā. Lai nodrošinātu bērna, kam ir atņemta brīvība, personas neaizskaramību, bērnam vajadzētu būt tiesībām uz medicīnisku izmeklēšanu. Šāda medicīniska izmeklēšana būtu jāveic mediķim vai citam kvalificētam profesionālim vai nu pēc kompetento iestāžu iniciatīvas, jo īpaši gadījumos, kad konkrētas ar veselību saistītas norādes pamato šādu izmeklēšanu, vai pēc bērna, personas, kam ir vecāku atbildība, vai bērna advokāta pieprasījuma.Lai arī Direktīvas 2016/800 8. pants noteic, ka bērnam ir jāveic medicīniskā izmeklēšana, ja bērnam ir atņemta brīvība, ir pilnīgi skaidrs, ka aizturēšanas laikā (48 stundas) nav iespējams veikt medicīnisko izmeklēšanu tās visplašākajā nozīmē.Pašlaik APTKL 9. panta pirmā daļa noteic, ka aizturētajam neatkarīgi no vecuma ir garantēta šāda veselības aprūpe par valsts budžeta līdzekļiem: neatliekamā medicīniskā palīdzība, kā arī palīdzība traumu, akūtu saslimšanu vai hronisku slimību saasinājuma gadījumos un to ārstēšanai nepieciešamie līdzekļi; pretepidēmijas pasākumi, lai nepieļautu infekciju izplatību īslaicīgās aizturēšanas vietā. Atsevišķās īslaicīgās aizturēšanas vietās ir pieejams medicīnas darbinieks, tomēr vairumā īslaicīgās aizturēšanas vietu APTKL 9. pantā noteiktā veselības aprūpe tiek sniegta, izsaucot neatliekamo medicīnisko palīdzību.Šāda pieeja tiek saglabāta, uzskatot, ka pieeja neatliekamajai medicīniskajai palīdzībai nodrošina tiesības uz medicīnisku izmeklēšanu.Tāpēc, lai nepilngadīgajam aizturētajam tiktu nodrošināta nepārtraukta iespēja saņemt APTKL 9. pantā noteikto veselības aprūpi un Direktīvas 2016/800 8. pantā noteiktās tiesības uz medicīnisku izmeklēšanu, ir paredzēts noteikt, ka APTKL 9. pantā noteikto veselības aprūpi nepilngadīgajam īsteno pēc procesa virzītāja vai policijas amatpersonas iniciatīvas, jo īpaši gadījumos, kad to prasa konkrētas ar veselību saistītas norādes, vai pēc nepilngadīgā aizturētā, viņa pārstāvja, aizstāvja vai jebkuras citas personas pieprasījuma. Proti, nepilngadīgā veselības stāvoklis un iespējamā reakcija uz jebkādām ar veselību saistītām problēmām tiek uzraudzīta gan no kompetento iestāžu puses, gan nepilngadīgā, viņa pārstāvja un aizstāvja puses, nodrošinot to, ka nepilngadīgajam jebkurā gadījumā ir pieeja medicīniskai pārbaudei un, ja nepieciešams, arī tālākai ārstēšanai.Šāds risinājums izvēlēts, ņemot vērā gan KPL noteikto aizturēšanas laiku, proti, 48 stundas, gan īslaicīgās aizturēšanas vietas tehnisko un cilvēkresursu nodrošinājumu. Tāpēc aizturēšanas specifikas dēļ nepilngadīgajiem pieeja veselības aprūpei ir nodrošināma jebkurā laikā, izsaucot neatliekamo medicīnisko palīdzību.Līdz ar to un, ievērojot to, ka nav iespējams nodrošināt katrā īslaicīgās aizturēšanas vietā pastāvīgu medicīnas darbinieku un, lai ievērotu Direktīvas 2016/800 8. panta un 12. panta 5. punkta a) apakšpunkta prasības, **APTKL 9. pantu** ir paredzēts papildināt ar jaunu 2.1 daļu, nosakot, ka šā panta pirmajā daļā noteikto veselības aprūpi nepilngadīgajam veic pēc procesa virzītāja vai policijas amatpersonas iniciatīvas, jo īpaši gadījumos, kad to prasa konkrētas ar veselību saistītas norādes, vai pēc nepilngadīgā aizturētā, viņa pārstāvja, aizstāvja vai jebkuras citas personas pieprasījuma.Direktīvas 2016/800 8. panta 4. punkts noteic, ka medicīniskās izmeklēšanas secinājumus reģistrē rakstiski. Vajadzības gadījumā tiek sniegta medicīniska palīdzība.Kā secināts arī darba grupā Direktīvas 2016/800 ieviešanai, nepieciešamība normatīvajā aktā noteikt, ka informācija par veikto veselības aprūpi ir jāreģistrē rakstiski, izriet no esošās prakses, jo ir bieži gadījumi, kad neatliekamās medicīniskās palīdzības darbinieks informāciju nesniedz vai sniedz to tikai mutiski.Tāpēc vienlaikus ir paredzēts papildināt **APTKL 9. panta** trešo daļu ar otro, trešo un ceturto teikumu, nosakot, ka policijas amatpersonai vai procesa virzītājam ir tiesības pieprasīt izrakstu par šā panta pirmajā daļā vai 2.1 daļā veikto veselības aprūpi un aizturētā veselības stāvokli kriminālprocesa mērķu sasniegšanai. Izraksts satur informāciju par to, vai aizturētais var atrasties īslaicīgās aizturēšanas vietā un piedalīties turpmākās procesuālajās darbībās vai nepieciešams turpināt ārstēšanu ārstniecības iestādē. Izrakstu pievieno krimināllietas materiāliem, to glabā un ar to var iepazīties saskaņā ar KPL noteikto.Izrakstu policijas amatpersonai vai procesa virzītājam ir tiesības pieprasīt ārstniecības personai, kas veikusi veselības aprūpi, kā arī ārstniecības iestādei.Izraksta pieprasīšanas mērķis ir pamatots ar Direktīvas 8. panta 1. un 4. punktu, kas paredz, ka dalībvalstis nodrošina, ka bērniem, kam ir atņemta brīvība, ir tiesības uz medicīnisku izmeklēšanu bez liekas kavēšanās ar mērķi, jo īpaši, izvērtēt viņu vispārējo garīgo un fizisko stāvokli. Medicīnisko izmeklēšanu veic mediķis vai cits kvalificēts profesionālis pēc iespējas saudzīgākā veidā. Medicīniskās izmeklēšanas secinājumus reģistrē rakstiski.Medicīniskas izmeklēšanas mērķis direktīvas izstrādes procesā[[5]](#footnote-5) galvenokārt tika saistīts ar nepieciešamību noteikt, vai bērns spēj panest nopratināšanu vai citas izmeklēšanas vai pierādījumu vākšanas darbības vai jebkurus pasākumus, kas veikti vai plānoti attiecībā uz bērnu. Proti, informācija procesa virzītājam nepieciešama kriminālprocesa mērķu sasniegšanai, t.sk., lai izvērtētu procesuālā piespiedu līdzekļa izvēli, un nepilngadīgā iespēju piedalīties pratināšanā un citās procesuālās darbībās. KPL 244. panta otrā daļa jau šobrīd noteic, ka izvēloties drošības līdzekli, procesa virzītājs ņem vērā noziedzīga nodarījuma raksturu un kaitīgumu, aizdomās turētā vai apsūdzētā personību, viņa ģimenes stāvokli, veselību un citus apstākļus.Tā kā mērķis medicīniskas izmeklēšanas un tās secinājumu reģistrēšanai rakstiski ir ne tikai, lai palīdzētu izvērtēt procesuālā piespiedu līdzekļa izvēli, bet, lai pārliecinātos par nepilngadīgā veselības stāvokli un spēju piedalīties jebkurās procesuālajās darbībās, kas tiek veiktas vai ir plānotas attiecībā uz nepilngadīgo, piemēram, nopratināšanu vai citas izmeklēšanas vai pierādījumu vākšanas darbības, procesa virzītājam (policijas amatpersonai) ir jāsaņem informācija par nepilngadīgā veselības stāvokli.Lai procesa virzītājs (policijas amatpersona) pārliecinātos par to, ka nepilngadīgā aizturētā veselības stāvoklis ir tāds, kas ļauj turpināt turēt nepilngadīgo aizturēto īslaicīgās aizturēšanas vietā, kā arī viņa spēju piedalīties turpmākās procesuālās darbībās, ir nepieciešams saņemt noteiktu informācijas apjomu. Izrakstā ir jābūt informācijai par to, vai aizturētais var atrasties īslaicīgās aizturēšanas vietā un piedalīties turpmākās procesuālajās darbībās vai nepieciešams turpināt ārstēšanu ārstniecības iestādē.Izraksts tiks pievienots krimināllietas materiāliem un glabāts saskaņā ar KPL. Atbilstoši KPL 374. panta pirmajai daļai no kriminālprocesa uzsākšanas brīža visus ar šo procesu saistītos dokumentus glabā vienkopus krimināllietā. Minētos dokumentus no tās drīkst izņemt tikai uz lēmuma pamata un saskaņā ar šā likuma normām. Atbilstoši KPL 375. panta pirmajai daļai kriminālprocesa laikā krimināllietā esošie materiāli ir izmeklēšanas noslēpums un ar tiem drīkst iepazīties amatpersonas, kuras veic kriminālprocesu, kā arī personas, kurām minētās amatpersonas attiecīgos materiālus uzrāda šajā likumā paredzētajā kārtībā.Saskaņā ar likuma "Par tiesu varu" 107.1 panta otrās daļas 23. punktu Tiesu administrācija izdod iekšējos normatīvos aktus par rajona (pilsētas) tiesu, apgabaltiesu un zemesgrāmatu nodaļu administratīvā un saimnieciskā darba organizēšanu, kā arī veic pārbaudes. Ar Tiesu administrācijas 2014. gada 22. oktobra iekšējo noteikumu Nr. 1-3/13 "Apgabaltiesas, rajona (pilsētas) tiesas un rajona (pilsētas) tiesas zemesgrāmatu nodaļas lietu un dokumentu nomenklatūras veidošanas kārtība" 1. pielikumu ir noteikti krimināllietu glabāšanas termiņi.Tādējādi nepilngadīgajam, atrodoties īslaicīgās aizturēšanas vietā, tiek nodrošināta pieeja veselības aprūpei un turpmākai medicīniskai aprūpei, ja tāda ir nepieciešama saskaņā ar APTKL 9. pantu, ko var pieprasīt noteikts personu loks, kā arī atbilstoši situācijai jebkura cita persona. **Proti, nepilngadīgā likumiskie pārstāvji, ģimenes locekļi vai aizstāvis var zināt par nepilngadīgā specifiskām, hroniskām saslimšanām, kas var saasināties aizturēšanas gadījumā.****Tāpat, piemēram, ja ir aizdomas par iespējamu nepilngadīgā veselības stāvokļa pasliktināšanos, īslaicīgās aizturēšanas vietā esošie apmeklētāji vai citi aizturētie var ziņot par nepieciešamību sniegt medicīnisku palīdzību vai izsaukt neatliekamo medicīnisko palīdzību.**Faktiski tā ir jebkura persona, kura konkrētajā situācijā redz, dzird vai kuras rīcībā ir attiecīgā informācija par iespējamu bērna veselības apdraudējumu. Atbilstoši Bērnu tiesību aizsardzības likuma 6. panta trešajai daļai bērna tiesību aizsardzība īstenojama, sadarbojoties ar ģimeni, valsts un pašvaldību institūcijām, sabiedriskajām organizācijām un citām fiziskajām un juridiskajām personām. Tādējādi ikviens ir atbildīgs un iesaistīts, lai pasargātu bērna intereses uz dzīvību un veselību.**3.** Likumprojekts paredz papildināt APTKL ar **informatīvo atsauci** uz Direktīvu 2016/800.Likumprojekta spēkā stāšanās ir noteikta 2018. gada 1. aprīlis, jo likumprojekts tiek virzīts vienlaikus ar likumprojektu "Grozījumi Kriminālprocesa likumā", kam paredzēta spēkā stāšanās 2018. gada 1. aprīlī. Lai arī Direktīva 2016/800 ir jāievieš līdz 2019. gada 11. jūnijam, tomēr likumprojektā paredzētie grozījumi, kas paredz satikšanos ar tuviniekiem un īpašus noteikumus nepilngadīgā pieejai uz veselības aprūpi, jau pašlaik ir būtiski nepilngadīgo interešu un pamattiesību nodrošināšanai, tāpēc šo grozījumu ātrāka spēkā stāšanās, t.i., pirms Direktīvas 2016/800 ieviešanas termiņa, ir attaisnojama. |
| 3. | Projekta izstrādē iesaistītās institūcijas | Likumprojekta izstrādē piedalījās Latvijas Zvērinātu advokātu padomes, Juridiskās palīdzības administrācijas, Ģenerālprokuratūras, Valsts policijas, Ieslodzījuma vietu pārvaldes, Augstākās tiesas, Rīgas pilsētas Latgales priekšpilsētas tiesas, Rīgas apgabaltiesas, Valsts bērnu tiesību aizsardzības inspekcijas, Valsts probācijas dienesta, Latvijas Universitātes, Labklājības ministrijas un Iekšlietu ministrijas, kā arī biedrības "Sabiedriskās politikas centrs PROVIDUS" pārstāvji. |
| 4. | Cita informācija | Nav. |
|   |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Nepilngadīgie aizturētie un viņu tuvinieki, procesa virzītāji, Valsts policija, ārstniecības personas, advokāti |
| 2. | Tiesiskā regulējuma ietekme uz tautsaimniecību un administratīvo slogu | Papildinājums APTKL 9. panta trešajā daļā ar otro teikumu, nosakot, ka policijas amatpersonai ir tiesības pieprasīt izrakstu par šā panta pirmajā daļā vai 2.1 daļā veikto veselības aprūpi un aizturētā veselības stāvokli, neradīs papildus administratīvo slogu, jo jau tagad praksē medicīniskās palīdzības darbinieks šādu rakstisku informāciju policijas darbiniekam sniedz, tikai ne visos gadījumos, kad policijas darbinieks to pieprasa. Lai vienādotu pastāvošo praksi, to ar grozījumiem APTKL 9. panta trešajā daļā ir paredzēts nostiprināt normatīvā akta līmenī. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Cita informācija | Nav. |
|  |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar.  |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Vienlaikus ar šo likumprojektu ir izstrādāts un tiek virzīts likumprojekts "Grozījumi Kriminālprocesa likumā" (VSS-887). |
| 2. | Atbildīgā institūcija | Tieslietu ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Direktīva 2016/800; saskaņā ar Direktīvas 2016/800 24. panta 1. punktu tās ieviešanas termiņš ir **2019. gada 11. jūnijs.** |
| 2. | Citas starptautiskās saistības | Eiropas Cilvēka tiesību un pamatbrīvību  aizsardzības konvencija 3. un 8. pants. |
| 3. | Cita informācija | Nav. |

|  |
| --- |
| **1. tabulaTiesību akta projekta atbilstība ES tiesību aktiem** |
| Attiecīgā ES tiesību akta datums, numurs un nosaukums | Eiropas Parlamenta un Padomes 2016. gada 11. maija Direktīva (ES) 2016/800 par procesuālajām garantijām bērniem, kuri ir aizdomās turētie vai apsūdzētie kriminālprocesā |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību - pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji. Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības. Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) - kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| 8. pants |  |  |  |
| 1.-5. punkts | Apcietinājumā turēšanas kārtības likums (turpmāk – ATKL) 10. panta pirmā un otrā daļa, 22. panta pirmā un otrā daļa, 27.2 pants, Ministru kabineta 2015. gada 2. jūnija noteikumu Nr. 276 "Apcietināto un notiesāto personu veselības aprūpes īstenošanas kārtība" 10., 21., 22. un 23. punkts, APTKL 3. un 9. pants, likumprojekta 2. pants (APTKL 9. pants) | Tiks pārņemts pilnībā. | Neparedz stingrākas prasības. |
| 12. pants |  |  |  |
| 5. punkta  |  |  |  |
| a) apakšpunkts | ATKL10. panta pirmā un otrā daļa, 13. panta pirmās daļas 3.,4., 8., 9., 11. punkts, 18. panta pirmās daļas 2. punkts, otrā, trešā un ceturtā daļa, 19. panta trešā daļa, 22. panta pirmā un otrā daļa, 23. pants, 24. pants, 27.2 pants, likumprojekta 2. pants (APTKL 9. pants). | Tiks pārņemts pilnībā.  | Neparedz stingrākas prasības. |
| c) apakšpunkts | ATKL 18. panta pirmās daļas 1. punkts, 13.1 panta pirmā un otrā daļa, likumprojekta 1. pants (APTKL 5. pants). | Tiks pārņemts pilnībā. | Neparedz stingrākas prasības. |
| 6. punkts | ATKL 18. panta pirmās daļas 1. punkts, 30. panta otrā daļa, 13.1 panta pirmā daļa, KPL 60.2 panta trešās daļas 2. punkts, likumprojekta 1. pants (APTKL 5. pants). | Tiks pārņemts pilnībā. | Neparedz stingrākas prasības. |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas?Kādēļ? | Nav attiecināms. |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Nav attiecināms. |
| Cita informācija | Nav |
| **2. tabulaAr tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem.Pasākumi šo saistību izpildei** |
| Likumprojekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Lai informētu sabiedrību par likumprojektu un dotu iespēju izteikt par to viedokļus, likumprojekts saskaņā ar Ministru kabineta 2009. gada 25. augusta noteikumiem Nr. 970 "Sabiedrības līdzdalības kārtība attīstības plānošanas procesā" 2017. gada 19. jūlijā ievietots Tieslietu ministrijas interneta mājaslapā sadaļā "Sabiedrības līdzdalība". |
| 2. | Sabiedrības līdzdalība projekta izstrādē | Informācija par likumprojektu tika ievietota Tieslietu ministrijas interneta mājaslapā sadaļā "Sabiedrības līdzdalība". Sabiedrības pārstāvji ir informēti par iespēju līdzdarboties Ministru kabineta 2009. gada 25. augusta noteikumu Nr. 970 "Sabiedrības līdzdalības kārtība attīstības plānošanas procesā" noteiktajā kārtībā, proti, ka paziņojums par līdzdalības procesu ir publicēts Tieslietu ministrijas un Valsts kancelejas mājaslapā sadaļā "Sabiedrības līdzdalība". Tādējādi sabiedrības pārstāvjiem tika dota iespēja līdzdarboties likumprojekta izstrādē, rakstveidā sniedzot par to viedokli no 2017. gada 19. jūlija līdz 2. augustam. |
| 3. | Sabiedrības līdzdalības rezultāti | Līdz 2017. gada 2. augustam viedokļi par likumprojektu izteikti netika. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Valsts policija, procesa virzītāji, ārstniecības personas |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekta izpilde neietekmēs Valsts policijas un ārstniecības personu funkcijas un uzdevumus, kā arī institucionālo struktūru un pieejamos cilvēkresursus. |
| 3. | Cita informācija | Nav. |

Iesniedzējs:

tieslietu ministrs Dzintars Rasnačs

Lūsis 67036924
Rudolfs.Lusis@tm.gov.lv

1. Attiecas uz Eiropas apcietināšanas ordera procesu saskaņā ar Padomes Pamatlēmumu 2002/584/TI (2002. gada 13. jūnijs) par Eiropas apcietināšanas orderi un par nodošanas procedūrām starp dalībvalstīm (OV L 190, 18.7.2002., 1. lpp.). [↑](#footnote-ref-1)
2. "Vai kāds mani dzird? Bērnu līdzdalība nepilngadīgo justīcijā: rokasgrāmata, kā padarīt Eiropas juvenālās justīcijas sistēmas bērniem draudzīgas", *International Juvenile Justice Observatory (IJJO)*, 2016. [↑](#footnote-ref-2)
3. Nepilngadīgā pārstāvis, kas nav nepilngadīgā likumiskais pārstāvis, ja to ir atzinis procesa virzītājs, un kuram ir iespējas un vēlēšanās patiesi aizsargāt nepilngadīgā intereses, kā arī atbilstība kriminālprocesa mērķa sasniegšanai. Par pārstāvi nevar būt persona, pret kuru uzsākts kriminālprocess, aizturētais, aizdomās turētais vai apsūdzētais. [↑](#footnote-ref-3)
4. Nepilngadīgā likumiskais pārstāvis. [↑](#footnote-ref-4)
5. Eiropas Komisijas priekšlikums Eiropas Parlamenta un Padomes direktīva par procesuālajām garantijām bērniem, kuri ir aizdomās turētās vai apsūdzētās personas kriminālprocesā, COM(2013) 822 *final*, 2013/0408 (COD). Pieejams: <http://eur-lex.europa.eu/legal-content/EN/TXT/?uri=CELEX:52013PC0822> [↑](#footnote-ref-5)